አሁንም አጠገቡ የተቀመጠው፣ ‹‹ህም ድረቅ ቢልህ! ልፋ ቢልህ! ሰሚ ያለ መስሎሃል። ለራሳቸው ጥልቅ ተሃድሶ ላይ ናቸው አንተ እዚህ . . .›› እያለው ይተያያሉ። ‹‹ወሬ! ወሬ! ኧረ ወሬ ጠላሁ!›› ሲል ወያላው እንደ መወናጨፍ ይቃጣዋል። ‹‹የመጣ የሄደው ዝም ብሎ ሲቀደድ . . . አንተ ምን አለብህ የምቀዳው እኔ . . .›› ብሎ ሾፌሩን ይተነኩሰዋል። ሾፌሩ ግራ እንደ መጋባት እያለ፣ ‹‹ታዲያ መሥራት ካልቻልን፣ መብላት ካልቻልን፣ ቢያንስ ማውራት መቻል የለብንም?›› ይለዋል በስፖኪዮ እያየው። ‹‹እውነት ነው! ስናወራ ነው የሚያምርብን፤›› ቀጥሏል ወጣቱ። በዚህ መሀል ነበር፣ ‹‹መንግሥት ይኼን እየሰማ እንቅልፍ ይወስደዋል?›› ብሎ የጠየቀውን ፍለጋ ጥቂት ደቂቃ ዝምታ ሰፍኖ የቆየው። ‹‹ከወሰደውማ ቆየ እኮ። ያውም የዘንድሮው የእንቅልፍ ኪኒን እጅ አለበት ሁሉ እየተባለ ነው፤›› ሲል ከኋላ፣ ሰው በድንጋጤና በፈገግታ እርስ በርሱ ተፋጠጠ። ብርቅ ነው እንዴ መፋጠጥ አትሉም?
